CELEX: 52010XG1130(02)
Language: lv
Date: 2010-11-18
Title: Padomes secinājumi ( 2010. gada 18. novembris ) par Eiropas kinoteātru digitalizācijas sniegtajām iespējām un pārbaudījumiem

30.11.2010   
            
            
               LV
            
            
               Eiropas Savienības Oficiālais Vēstnesis
            
            
               C 323/15
            
         Padomes secinājumi (2010. gada 18. novembris) par Eiropas kinoteātru digitalizācijas sniegtajām iespējām un pārbaudījumiem
   2010/C 323/05
   EIROPAS SAVIENĪBAS PADOME,
   1.   ŅEMOT VĒRĀ:
   
               —
            
            
               Komisijas dienestu 2010. gada 2. jūlija darba dokumentu par problēmām, kas saistītas ar Eiropas analogā laikmeta un digitālā laikmeta filmu mantojumu (Filmu mantojuma ieteikuma otrais īstenošanas ziņojums) (1),
            
         
               —
            
            
               Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Digitālā programma Eiropai” (2), it īpaši apgalvojumu, ka “ir nepieciešams atbalsts kino digitalizācijai, lai nosargātu kultūras daudzveidību”,
            
         
               —
            
            
               Komisijas 2010. gada 27. aprīļa Zaļo grāmatu ar nosaukumu “Kultūras un radošo nozaru potenciāla īstenošana” (3),
            
         
               —
            
            
               
                  UNESCO2005. gada 20. oktobra Konvenciju par kultūras izpausmju daudzveidības aizsardzību un veicināšanu (4).
            
         2.   AR INTERESI PAUŽ GANDARĪJUMU PAR:
   
               —
            
            
               Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par Eiropas kino iespējām un problēmām digitālajā laikmetā (5).
            
         3.   PIEŅEM ZINĀŠANAI, KA:
   
               —
            
            
               digitālās tehnoloģijas piedāvā jaunas iespējas filmu izplatīšanai, tostarp kinoteātros, kuri demonstrē nekomerciālas filmas vai kuri atrodas mazāk apdzīvotos apvidos, tādējādi palīdzot sasniegt Eiropas un atsevišķu valstu mērķus saistībā ar Eiropas filmu popularizēšanu un piekļuvi tām, kultūras un valodu daudzveidības un sociālās kohēzijas veicināšanu,
            
         
               —
            
            
               Eiropas filmu demonstrēšanas tirgus ir sadrumstalots un tādējādi rodas vairākas problēmas, kas varētu ietekmēt to, kā tiek noteikti un īstenoti valsts mēroga un/vai visas Eiropas mēroga plāni saistībā ar pāreju uz digitālu kino,
            
         
               —
            
            
               kinoteātru digitalizācija rada būtiskus izdevumus, kas jāsedz filmu demonstrētājiem, bet tajā pašā laikā daži izplatītāji var ietaupīt, pateicoties digitālo kopiju samazinātajām izmaksām. Lai novērstu šo nevienlīdzību, tirgus ir izveidojis finansēšanas modeļus ar privātu finansējumu kinoteātru digitalizācijai, piemēram, tā sauktos “VPF modeļus” (6). Tomēr šie modeļi ne vienmēr ir piemēroti maziem kinoteātriem, jo īpaši kinoteātriem ar vienu kinozāli, kuri rāda nekomerciālas filmas un/vai kultūras mantojuma filmas, vai kino klasiku. Tāpēc tādiem kinoteātriem varētu būt lielākas finansiālas problēmas iegādāties digitālas projicēšanas iekārtas, lai arī tiem ir būtiska sociāla un kultūras loma, piemēram, mazāk apdzīvotos apvidos, kuros piedāvātais kultūras pasākumu klāsts ir ierobežots.
            
         4.   ŠAJĀ SAKARĀ UZSVER, KA:
   
               —
            
            
               digitāla projicēšana ļauj elastīgāk un rentablāk izmantot dažādas valodas (tostarp titrēšanu un dublēšanu) un akustiskā apraksta metodes, tādējādi palīdzot nodrošināt labāku piekļuvi filmām no valstīm vai reģioniem, kuru valodas izplatība ir šaurāka, un palīdzot tās sekmīgāk izplatīt,
            
         
               —
            
            
               kinoteātru digitalizācija piedāvā vēl nebijušas iespējas Eiropas kino, taču var ietvert tirgus pārstrukturēšanu, kas nesamērīgi ietekmētu minētos kinoteātrus, tādējādi mazinātos klajā laisto filmu daudzveidība, kā arī daļai iedzīvotāju tiktu liegta piekļuve saražotajām filmām. Pāreja arī varētu apdraudēt sociālo kohēziju, jo kinoteātriem dažos reģionos ir liela nozīme kā sabiedriskās dzīves aprites un iedzīvotāju tikšanās centriem. Šī pāreja varētu ietvert arī sociālas izmaksas, jo īpaši attiecībā uz nodarbinātību tehniskās nozarēs un filmu demonstrēšanas nozarē,
            
         
               —
            
            
               kinoteātru digitalizācija arī piedāvā iespējas saistībā ar Eiropas filmu mantojuma popularizēšanu un tā pieejamību. Šā iemesla dēļ ir vajadzīgi dažādu līmeņu pasākumi, lai pilnībā izmantotu minētās iespējas, tostarp izglītības mērķiem,
            
         
               —
            
            
               lai maksimāli atvieglotu pāreju uz digitālu projicēšanu, ir jāpanāk finanšu avotu apvienošana un elastība neatkarīgi no tā, vai šie avoti ir privātas vai publiskas, vietējas, valsts vai Eiropas izcelsmes, lai dažādiem kinoteātru tipiem ļautu gūt atbalstu, kas īpaši pielāgots to konkrētajai situācijai.
            
         5.   ATZĪST, KA:
   
               —
            
            
               papildus pašām projicēšanas iekārtām kinoteātru digitalizācija prasa vēl virkni iekārtu un instrumentu (serveris, skaņa, ekrāns, projicēšanas telpas pielāgošana utt.),
            
         
               —
            
            
               šo iekārtu kalpošanas ilgums pagaidām nav zināms, tāpēc rodas jautājumi par to uzturēšanas un modernizēšanas, un/vai aizstāšanas finansēšanas izmaksām vidējā termiņā un ilgtermiņā, tostarp par iespējamu digitālu versiju pārveidošanu jaunā formātā.
            
         6.   ŠAJĀ SAKARĀ UZSKATA, KA:
   
               —
            
            
               pāreja uz digitālu kino ir steidzama un vajadzīga. Šī pāreja būtu jāatbalsta ar valsts politiku, ņemot vērā šādus vispārējo interešu mērķus:
               
                           —
                        
                        
                           nodrošināt piekļuvi Eiropas filmām – tostarp darbiem no Eiropas filmu mantojuma klāsta – un popularizēt tās,
                        
                     
                           —
                        
                        
                           veicināt kultūras un valodu daudzveidību, jo īpaši – uzlabojot filmu izplatīšanu,
                        
                     
                           —
                        
                        
                           nostiprināt to Eiropas uzņēmēju konkurētspēju, kuri iesaistīti digitalizācijas procesā,
                        
                     
                           —
                        
                        
                           sekmēt sociālo kohēziju, tostarp nodrošinot to, ka pastāv kinoteātru dažādība visā Eiropas Savienībā.
                        
                     
         7.   ATZINĪGI VĒRTĒ KOMISIJAS NODOMU:
   
               —
            
            
               īstenot rīcības plānu pārejai uz kinofilmu digitālu demonstrēšanu Eiropas kinoteātros (kā norādīts Komisijas paziņojumā par Eiropas kino iespējām un problēmām digitālajā laikmetā), jo īpaši:
               
                           —
                        
                        
                           kā daļu no spēkā esošās MEDIA programmas vēl pirms 2010. gada beigām izvērst jaunu mehānismu, lai atbalstītu to kinoteātru digitalizāciju, kuru repertuārā ietverta ievērojama daļa citu Eiropas valstu filmu,
                        
                     
                           —
                        
                        
                           2011. gadā izpētīt iespēju dot filmu demonstrētājiem piekļuvi MEDIA Ražošanas garantiju fondam vai rast līdzīgu veidu, kā atvieglot to piekļuvi aizdevumam,
                        
                     
                           —
                        
                        
                           2011. gadā pieņemt ieteikumu par Eiropas kinoteātru digitalizācijas veicināšanu,
                        
                     
                           —
                        
                        
                           2012. gadā gaidāmajā paziņojumā par kino ierosināt piemērotas nostādnes, ar kuru palīdzību novērtēt valsts atbalstu kinoteātru digitalizācijai.
                        
                     
         8.   AICINA DALĪBVALSTIS:
   
               —
            
            
               apsvērt vajadzību atbalstīt kinoteātru digitalizāciju, ņemot vērā iepriekš minētos vispārējo interešu mērķus,
            
         
               —
            
            
               šajā sakarā un ievērojot Eiropas noteikumus par konkurenci, apsvērt atbalsta shēmu īstenošanu kinoteātru digitalizācijai, papildinot tās ar privātu finansējumu. Minētajos plānos būtu jāņem vērā katras dalībvalsts specifika. Varētu būt šādas iespējas:
               
                           a)
                        
                        
                           atbalsts kinoteātriem, kas nevar segt digitalizācijas izmaksas, lai tiem sniegtu digitalizācijas iespēju un ļautu tiem turpināt konkurēt ar kinoteātriem, kuri paši spēj sevi nodrošināt ar iekārtām, piemēram, ar VPF modeļu palīdzību;
                        
                     
                           b)
                        
                        
                           atbalsts kinoteātriem, kuri atrodas mazāk apdzīvotos apvidos, kur kultūras pasākumu klāsts ir ierobežots;
                        
                     
                           c)
                        
                        
                           atbalsts kinoteātriem, kuri popularizē Eiropas filmas, piemēram, kuros tās veido būtisku daļu no repertuāra;
                        
                     
                           d)
                        
                        
                           atbilstīgi Padomes Secinājumiem par Eiropas kinematogrāfisko mantojumu, tostarp par digitālā laikmeta pārbaudījumiem (2010. gada 18. novembris) (7) – atbalsts filmotēkām un kinoteātriem, kuri specializējas kinematogrāfiskajā mantojumā;
                        
                     
                           e)
                        
                        
                           pamudinājums veidot solidaritātes mehānismus starp izplatītājiem un demonstrētājiem un/vai starp demonstrētājiem;
                        
                     
                           f)
                        
                        
                           mazo kinoteātru mudināšana apvienoties un kopīgiem spēkiem segt izmaksas, kas saistītas ar digitālajām projicēšanas iekārtām,
                        
                     
         
               —
            
            
               ņemt vērā to, ka izdevīgāk ir valsts atbalstu filmām piešķirt ar nosacījumu, ka tiek izgatavota digitāla matrice, lai palielinātu ciparu formātā pārvērstu Eiropas filmu vispārējo piedāvājumu,
            
         
               —
            
            
               izpētīt to, kā digitalizācijas projektu un stažēšanās ierosmju finansēšanai attiecīgā gadījumā varētu izmantot Eiropas Savienības struktūrfondus.
            
         9.   AICINA DALĪBVALSTIS UN KOMISIJU SASKAŅĀ AR TO PILNVARĀM:
   
               —
            
            
               ņemot vērā spēkā esošos ISO kinofilmu digitālas demonstrēšanas standartus, turpināt apsvērt to, kā gūt vajadzīgus un atbilstīgus rezultātus no projicēšanas kvalitātes un filmu aprites viedokļa, tajā pašā laikā ievērojot attiecīgās prasības; tas būtu jāveic atbilstīgi tehnoloģiskās neitralitātes principam,
            
         
               —
            
            
               ņemt vērā to, ka tehnoloģijas nepārtraukti mainās un tiek atjauninātas un ka digitālas projicēšanas finansējuma jautājumi nebūs aktuāli vienīgi pašreizējā pārejas laikposmā,
            
         
               —
            
            
               atbilstīgi konkurences noteikumiem pēc iespējas labāk nodrošināt, lai, īstenojot kinoteātru digitalizācijai paredzētos finansēšanas mehānismus – gan privātus, gan valsts –, netiktu ierobežota demonstrētāju brīvība izvēlēties, kuras filmas izrādīt,
            
         
               —
            
            
               veicināt tādu programmu izstrādi, kuras veltītas pārkvalificēšanai un apmācībai darbā ar digitālajām tehnoloģijām, konkrēti – kinoteātru īpašniekiem un filmu izplatītājiem, jo īpaši saistībā ar projicēšanu, jauniem uzņēmējdarbības modeļiem attiecībā uz digitālo kino, alternatīva repertuāra laišanu tirgū un tehnisko apkopi,
            
         
               —
            
            
               izpētīt iespējas, kas ļautu filmu demonstrētājiem un citiem uzņēmumiem, kuri iesaistīti pārejā uz digitālu projicēšanu, iegūt aizdevumu, jo īpaši ar Eiropas Investīciju bankas starpniecību, kad tas kļūs iespējams.
            
         
      (1)  SEC(2010) 853 galīgā redakcija.
   
      (2)  COM(2010) 245 galīgā redakcija.
   
      (3)  COM(2010) 183 galīgā redakcija.
   
      (4)  Padomes Lēmums 2006/515/EK (2006. gada 18. maijs), lai noslēgtu Konvenciju par kultūras izpausmju daudzveidības aizsardzību un veicināšanu (OV L 201, 25.7.2006., 15. lpp.).
   
      (5)  COM(2010) 487 galīgā redakcija.
   
      (6)  VPF (maksa par virtuālo kopiju – Virtual Print Fee) modeļa pamatā ir trešo personu ieguldītāju/integrētāju iesaiste, lai risinātu jautājumu par izmaksu un ieguvumu sadali. Šīs trešās personas VPF formā ievāc izplatītāju uzkrājumus (uzkrājumu daļu), lai palīdzētu iegādāties digitālas iekārtas kinoteātriem, kas piedalās šajā projektā.
   
      (7)  Dok. 14711/10.